Δήλωση του Συμβουλίου και των αντιπροσώπων των κυβερνήσεων των κρατών μελών συνελθόντων στο πλαίσιο του Συμβουλίου της 24ης Νοεμβρίου 1997 σχετικά με την καταπολέμηση του ρατσισμού, της ξενοφοβίας και του αντισημιτισμού στη νεολαία (97/C 368/01)

Η διαδικασία της ευρωπαϊκής οικοδόμησης βασίζεται στις αρχές της ανεκτικότητας και του αλληλοσεβασμού. Οι εκδηλώσεις ρατσισμού, ξενοφοβίας και αντισημιτισμού αποτελούν μείζονα κίνδυνο γι' αυτή τη διαδικασία. Το Συμβούλιο και οι αντιπρόσωποι των κυβερνήσεων των κρατών μελών αναγνωρίζουν ότι τα φαινόμενα αυτά πρέπει να καταπολεμηθούν μέσω μακροπρόθεσμων εθνικών πολιτικών ώστε να υπερνικηθεί κατ' αρχάς η μισαλλοδοξία σε όλη την κοινωνία.

Η ενεργός συμμετοχή των νέων σε μια αλληλέγγυα ευρωπαϊκή κοινωνία προϋποθέτει την αναγνώριση της αξίας της πολιτισμικής της πολυμορφίας.

Επ' ευκαιρία του ευρωπαϊκού έτους κατά του ρατσισμού, το Συμβούλιο και οι αντιπρόσωποι των κυβερνήσεων των κρατών μελών υπογραμμίζουν τη σημασία των κοινωνικοεκπαιδευτικών μέτρων που λαμβάνονται στο χώρο της άτυπης εκπαίδευσης, στα πλαίσια των υφισταμένων προγραμμάτων, για να προαχθούν αυτές οι αρχές και η αναγνώρισή τους από τους νέους, από τις νεανικές ομάδες και οργανώσεις, συμπεριλαμβανομένων των αθλητικών οργανώσεων, καθώς και η συνειδητοποίηση των κινδύνων που ενέχει ο αποκλεισμός, συμπεριλαμβανομένου του ρατσισμού και της ξενοφοβίας.

Το Συμβούλιο και οι αντιπρόσωποι των κυβερνήσεων των κρατών μελών χαιρετίζουν τις πρωτοβουλίες που ανέλαβαν το 1997 τα κράτη μέλη και η Επιτροπή προκειμένου να επιτρέψουν στους νέους και στους εργαζόμενους στον κλάδο νεότητος να εκμεταλλευθούν όσο γίνεται καλύτερα τις υπάρχουσες δυνατότητες καταπολέμησης του ρατσισμού, της ξενοφοβίας και του αντισημιτισμού, μεταξύ άλλων, στα πλαίσια του προγράμματος «Νεολαία για την Ευρώπη».

Το Συμβούλιο και οι αντιπρόσωποι των κυβερνήσεων των κρατών μελών εκφράζουν την ικανοποίησή τους για την ίδρυση Ευρωπαϊκού Παρατηρητηρίου για το ρατσισμό και την ξενοφοβία.

Συμμεριζόμενοι το μέλημα του Ευρωπαϊκού Κοινοβουλίου, που εκφράζεται μέσω των ψηφισμάτων του κατά του ρατσισμού και της ξενοφοβίας, να συνεχιστούν συστηματικά οι προσπάθειες για την καταπολέμηση της μισαλλοδοξίας, το Συμβούλιο και οι αντιπρόσωποι των κυβερνήσεων των κρατών μελών κρίνουν ότι επιβάλλεται η εκμετάλλευση των κεκτημένων του ευρωπαϊκού έτους και η ανάληψη πρωτοβουλιών που να επιτρέπουν μια συνέχισή του και μετά το 1997.

Επομένως, το Συμβούλιο και οι αντιπρόσωποι των κυβερνήσεων των κρατών μελών καλούν τα κράτη μέλη και την Επιτροπή να θεσπίσουν τα αναγκαία μέτρα, στα πλαίσια των δράσεων και προγραμμάτων που απευθύνονται στους νέους, προκειμένου να ενθαρρύνουν πιλοτικά σχέδια και τη δημιουργία ειδικευμένων δικτύων με στόχο την καταπολέμηση της μισαλλοδοξίας. Καλούν τα κράτη μέλη να μεριμνούν ώστε η κατάρτιση των εργαζομένων στον κλάδο νεότητος και των λοιπών εργαζομένων του κλάδου να τους επιτρέπει να αντιμετωπίζουν τα ζητήματα των αγαθών σχέσεων μεταξύ εθνοτήτων και να καταπολεμούν το ρατσισμό.

Επίσης, το Συμβούλιο και οι αντιπρόσωποι των κυβερνήσεων των κρατών μελών, εμπνεόμενοι από την εμπειρία της ευρωπαϊκής εκστρατείας της νεολαίας κατά του ρατσισμού, την οποία άρχισε το Συμβούλιο της Ευρώπης, καλούν επίσης τα κράτη μέλη και την Επιτροπή να λάβουν μέτρα ώστε, επ' ευκαιρία της ημέρας της 21ης Μαρτίου κάθε έτους, να υποστηρίζουν ειδικές δράσεις ευαισθητοποίησης των νέων όσον αφορά την αξία της ανεκτικότητας και τους κινδύνους του ρατσισμού και της ξενοφοβίας.

Το Συμβούλιο και οι αντιπρόσωποι των κυβερνήσεων των κρατών μελών καλούν, τέλος, την Επιτροπή να υποβάλει έκθεση εντός του 1998 σχετικά με τον αντίκτυπο και τις προοπτικές που έχουν οι κοινοτικές δράσεις στον τομέα της άτυπης εκπαίδευσης των νέων υπέρ της ανεκτικότητας.